钦定古今图书集成/历象汇编/庶征典/第177卷 > 《西海双白龙见赋》钱起
## 钦定古今图书集成/历象汇编/庶征典/第177卷 > 《西海双白龙见赋》钱起

唐六叶。嘉祉降，皇威宣。师出以律，将有事于金天。赫
矣神武，感通上元。双龙呈瑞，一色皎然。惟白也昭，素
秋诞圣。惟龙也主，杀气清边。不尔者，宁出乎海，不跃
于泉。穆乎白龙之为物也，潜依水德，利用天下。精异
冥通，腾骧神假。苟非君行其道，物有其官，则郁湮不
育，潢污而蟠。隐见罔知其旨，窅冥孰见其端。故我君
宣八风之惠化，澄四海之波澜。覆帱斯极，生灵以安。
惟此上瑞，灼然可观。其始见也，精光暠耀，溟澥清廓。
曳冰雪于半空，晏雷霆于万壑。若长云带冰而不散，
双剑倚天而中落，忽虹立而电回。其仪不可弥度，表
其祥同乘黄之偶运；处其度掩嘉鱼之有乐。伟夫鳞
介之族，莫智于龙。苟灵应无兆，岂休明再逢？昔轩以
负图为景福，舜以入坛为神变，殊旨同归，千载一见。
是以天祚明德，幽赞祯祥。彼二龙之萃止，合一圣之
有孚。皓尔其真，异叶公之藻绘；超然将举，同正理之
友。于是时也，西戎骇目，莫不感化而风趋。夫如是，则
在宥之理足征，无疆之休可待。洋洋歌颂，日闻于四
海者也。